מסכת תענית דף יא עמוד א

אמר ריש לקיש: אסור לאדם לשמש מטתו בשני רעבון, שנאמר וליוסף ילד שני בנים בטרם תבוא שנת הרעב. תנא: חסוכי בנים משמשין מטותיהן בשני רעבון.

**איסור אישות בעת צרה**

1. **טעם האיסור**

ניתן היה להבין, שההיגיון הוא פשוט, שבעיתות רעב אין להרחיב את ציבור האוכלים. כתב הריטב"א:

"מי הם חשוכי בנים שאין בניהם יוצאים **כשורה**? מי שמשמשים מטותיהם בשני רעבון". פרשנותו היא שאין כאן היתר לחסוכי בנים, אלא גינוי. אפשר לפרש דבריו במישור הפיסי: "שהמשמש רעב מוליד בנים חלושי המזג שאינן בר קיימא, ומטעם זה הזהירו רז"ל מאד ע"ז שלא ישמש אדם רעב, וא"כ כפי זה אין איסור תשמיש בזמן מגפה[[1]](#footnote-1)".

אולם רש"י כתב: "דצריך אדם לנהוג צער בעצמו[[2]](#footnote-2)". הירושלמי מקדים:

"ר' יודה בר פזי ר' חנין בשם ר' שמואל בר רב יצחק: נח בכניסתו לתיבה- נאסרה לו תשמיש המיטה. מ"ט? [בראשית ו יח] ובאת אל התיבה אתה ובניך ואשתך ונשי בניך אתך, וביציאתו הותרה לו תשמיש המיטה. מ"ט? [שם ח טז] צא מן התיבה אתה ואשתך ובניך ונשי בניך אתך...א"ר אבון כתיב: [איוב ל ג] בחסר ובכפן גלמוד. בשעה שאת רואה חסרון בא לעולם- עשה אשתך גלמודה[[3]](#footnote-3)". מכאן ניתן ללמוד שאין מדובר דווקא בצער ישראל:

"בצער כולל כרעבון גם מפני צער או"ה אסור, וכי הא דאמרינן [מגילה י, ב] בקשו מלאכי השרת לומר שירה, אמר הקדוש ברוך הוא מעשה ידי טובעים בים כו', ואף על גב דהתם לא היתה צרה נוגעת רק למצריים ושונאי ישראל. אבל במה שנוגע לכל העולם פשיטא דיש עצבון לפניו ית'[[4]](#footnote-4)".

על זמן המבול אומר המדרש: "אמר להם הקדוש ברוך הוא אפשר שאהא כועס ומחריב את העולם ואתה בונה[[5]](#footnote-5)". גם מכאן למד בציץ אליעזר להתיר בעת מלחמה: "לא כשבא זה ע"י פעולות אמצעיות של בני אדם כבשעת מלחמה[[6]](#footnote-6)". פסק הרמ"א: "והוא הדין בשאר צרות, שהם כרעבון (ירושלמי דתענית)[[7]](#footnote-7)". "והתבוננתי שגדולי המפרשים נחלקו באמת במהות כוונת הרמ"א בזה.

דהעולת תמיד בסק"ו מבאר כוונת הרמ"א וכותב וז"ל: ומ"ש שהם כרעבון- פירש כגון אלו שביאר המחבר לקמן בהלכות תענית סימן תקע"ו שגוזרין עליהם תענית עכ"ל... נמנה ביניהם גם כותים שבאו לערוך מלחמה עם ישראל, וא"כ מוכח שפירש כוונת הרמ"א שגם על זמן מלחמה ישנו האיסור הזה... אבל בשירי כנה"ג.. כותב לפרש, דהירושלמי לא אסר בכל הצרות שמתענין עליהם כרעבון אלא **דוקא צרות דומיא דרעב** כגון על הירקון על השדפון ועל החסיל והארבה והמזונות שכל אלו דמו לרעבון, אבל בצרות אחרות כדבר וכיוצא בהם דלא דמי לרעבון- לא נאסר תשמיש המטה, וכך כותב לפרש גם כוונת הרמ"א[[8]](#footnote-8)".

1. **הקושיה מיוכבד**

שאלו בעלי התוספות "ואם תאמר הרי יוכבד נולדה בין החומות ואותו העת עת רעב היה, וע"כ שימשו מטותיהן בשני רעבון. ויש לומר דלכ"ע לא הוי אסור אלא למי שרוצה לנהוג עצמו בחסידות ויוסף לא שימש, אבל שאר בני אדם שימשו". אם כן יוסף החמיר, ולוי לא. יתכן שהתירוץ נשען על כך שטרם ניתנה תורה[[9]](#footnote-9), אולם ניתן למצוא היתרים לשניהם על פי סוגייתנו:

"לוי ויוסף שלא קיימו פריה ורביה, עדיין להם מותר מדינא, אך יוסף נהג בחסידות[[10]](#footnote-10)". "בין יוסף בין לוי, כיון שלא היה להם עדיין בת ולא קיימו פריה ורביה -מותרין היו לשמש. וקרא יתירא דבטרם תבוא שנת הרעב- ללמד על אחרים שקיימו פריה ורביה כבר הוא דקאתו[[11]](#footnote-11)". הרא"ם כתב: "כיון דאי אפשר לבטל מפריה ורביה אלא אם כן יש לו נקבה בכלל בניו[[12]](#footnote-12)".

"וקשה לי דאם כן גם יוסף היה מותר לשמש שלא היתה לו בת, דאם כן היה מונה אותה הכתוב בשבעים נפש[[13]](#footnote-13)". בדומה לכך הציע המהרש"א: "דאשת לוי נתעברה בליל טבילה ויוסף ממדת חסידות היה פורש גם בליל טבילה ואנן גמרינן איסורא מיוסף, דאי לאו איסור גמור בלא ליל טבילה, לא היה מחמיר על עצמו בליל טבילה לבטל מצות עונה". המאירי והריטב"א סוברים שמצבם של השבטים הוא שקבע: "בזמן ירידתם למצרים לא היה רעב לארץ כנען[[14]](#footnote-14)" "וי"ל דעל רעב של גויים אין לנו להצטער, אלא שיוסף היה מצטער מפני שהיה סבור כי אביו ואחיו היו ברעבון[[15]](#footnote-15)". על כך ניתן להקשות: "ואיך יחשוב כן, והוא נתן להם למדי שבר כאשר יוכלון שאת[[16]](#footnote-16)". על דברי התוספות הגיב בעל תורה תמימה בתובנה מיוחדת המהפכת את החשיבה: "והנה קשה מאד לומר על לוי בן יעקב שנהג עצמו כאחד ההמונים, והלא עליו אמר משה: 'תמיך ואוריך לאיש חסידך' (פ' ברכה), ושבט זה לא השתתף במעשה העגל, הרי שהיה מצויין בקדושה ופרישות, ונראה באור דבריהם, דבאמת לאיש שהוא מסובל בצער הרעב, אין סברא להוסיף צער במניעת תה"מ שנקרא ענוי [ע"ל ס"פ ויצא], אלא **רק למי שאין לו כל צער ודאגה מחמת הרעב**, כמו עשירים גדולים ובעלי אוצרות תבואה וכדומה, כמו יוסף, להם ראוי להשתתף עם הצבור בצער זה תמורת צער הרעב שאין מרגישים בו. ולפי זה ניחא קושייתם מלוי, כיון דיעקב וביתו היו טרודים בצער הרעב כמבואר בפרשה הבאה לא היו מחויבים כלל במניעת תה"מ. וע"פ זה מבואר מה שהביאו בגמרא סמוך לדין זה האגדה דכל המשתתף עם הצבור רואה בנחמת צבור.. דכיון דמביא ראי' מיוסף שמכיון שהוא לא הרגיש בצער ודאגת הרעב לכן ראה להשתתף בצער הצבור[[17]](#footnote-17)".

הר"ן משלב גם את יוסף בציבור שצערם גורר איסור: "איסור תשמיש בשני רעבון אינו אלא משום שישראל שרויין בצער, ויורדי מצרים היו יודעים בעצמן שהן שבעים. ויוסף נמי יודעין היו בו שהוא שרוי ברווח[[18]](#footnote-18). אבל יוסף היה סבור שהן שרויין בצער[[19]](#footnote-19)". הקשה עליו הב"י: "איני יודע מהיכן ידע שהיו יודעים כן תשעה חדשים או שבעה קודם ירידתם למצרים. שמפשטי הכתובים נראה שלא ידעו ממנו אם חי אם מת עד שנתודע להם ותיכף ירדו למצרים ואז נולדה יוכבד[[20]](#footnote-20)". הב"י עצמו מבאר: "ולי נראה **שקודם מתן תורה** לא הוה מיתסר לשמש בשני רעבון והא דמייתי מוליוסף יולד שני בנים וגו' - אסמכתא בעלמא הוא..ותדע שכן הוא דהא חשוכי בנים משמשים מטותיהם בשני בצורת, ויוסף קודם שנולדו לו שני בנים חשוך בנים היה, ומותר היה לו לשמש אפילו אם היו שני רעבון". "וקשה לתירוצו כיון שהוא אסור לאחר מתן תורה ואפי' מדרבנן[[21]](#footnote-21) ודאי דהיה לוי מקיים איסורו כמ"ש שהאבות קיימו אפילו עירובי תבשילין[[22]](#footnote-22)". "החתם סופר [על התורה, פרשת ויגש] מתרץ, שבאמת אסור לשמש בשני ריעבון מפני צרת הציבור ההמוני, שאין לבם שלם כל כך בבטחון בה'. אבל הצדיקים, הבוטחים באמת בה', ושמחים גם בשני ריעבון שתבוא הישועה, להם באמת מותר לשמש בשני ריעבון. ואם היו כולם צדיקים, לא היה איסור בזה כלל, אף שהגויים שרויים בצער, כי מה לנו ולהם. והנה, בזמן יוסף היו כולם צדיקים, שהרי היו רק בני יעקב. ואם כן, היה מותר להם לשמש. אך יוסף נהג במידת חסידות, ולא שימש משום צער הגויים[[23]](#footnote-23)".

1. **ההיתרים**

בסוגייתנו ניתן לכאורה היתר ל'חסוכי בנים'. פירש רש"י: "חסירי בנים, דגרסינן במנחות (כט, א) לגבי מנורה: ומי חסיכי כולי האי, שלא קיימו פריה ורביה". אם כן, ההיתר מיועד לכל מי שאין לו בן ובת, שבכך מקיימים להלכה פריה ורביה[[24]](#footnote-24). לעומת זאת כתב רבינו יהונתן: "חשוכי בנים, כלומר מי שאין לו בנים **כלל**[[25]](#footnote-25)". כאמור, הריטב"א הביא פירוש לפיו אין כאן כלל היתר: "שלא מצינו לשון זה בשום מקום.. ופירשו מלשון בל יתיצב לפני חשוכים, וה"ק כי מי הם חשוכי בנים שאין בניהם יוצאים כשורה- מי שמשמשים מטותיהם בשני רעבון, וסעדו פירוש זה ממה שמצאו בקצת נוסחאות [ה]משמשים מטותיהם בשני רעבון".

מכל מקום הירושלמי הביא היתר: "א"ר לוי: כתיב [בראשית מא נ] וליוסף ילד שני בנים. אימתי? בטרם תבוא שנת הרעב. תני בשם ר' יהודה תאיבי בנים משמשין מיטותיהן. א"ר יוסי ובלבד יום שטבלה[[26]](#footnote-26)". "דסמוך לטבילתה האשה מתעברת אבל בתר הכי אסורין בתשמיש[[27]](#footnote-27)". בבית יוסף הבין ששני היתרים לפנינו: ליל טבילה ו'תאבי בנים':

,יש לתמוה, דתאיבי בנים צריכים הם לשמש תמיד עד שידעו שנשותיהם מעוברות. ונראה לי שצריך לומר דאדלעיל קאי, דקאמר בשעה שאתה רואה חסרון בא לעולם עשה אשתך גלמודה ואתא רבי יוסי למימר דהיינו חוץ מליל טבילה שבאותו הלילה צריך לשמש אף על פי שהוא שנת רעבון[[28]](#footnote-28)".

1. **להלכה**

פסק הרמב"ם: "כל מי שקיים מצות פריה ורביה אסור לו לשמש מטתו בשני רעבון[[29]](#footnote-29)". הטור הוסיף: לחשוכי בנים מותר[[30]](#footnote-30)". הט"ז החמיר להתיר רק למשוללי ילדים לחלוטין, כשיטת רבינו יהונתן[[31]](#footnote-31). רבו האחרונים המקלים כנגדו[[32]](#footnote-32) בשו"ע סייג את האיסור גם "חוץ מליל טבילה[[33]](#footnote-33)".

המגן אברהם סבור, ששיקול 'ליל טבילה' יכול רק להצטרף ל'חשוכי בנים'. "דאף חשוכי בנים אין מותרים לשמש אלא בליל טבילה.. ומיהו מפשט גמ' דידן והפוסקים משמע דחשוכי בנים משמשין לעולם דלא קי"ל כר"י אבל **להתיר בליל טבילה אין לו שורש וענף**[[34]](#footnote-34)". גם בזה חולק עליו בשערי תשובה, ומוסיף קולות: "ועיין בשו"ת שבו"י ח"ג סי' למ"ד.. כיון שהוא ממידות חסידות[[35]](#footnote-35) אפשר במקום חשש שאם לא ישמש יבוא לדבר עבירה, או הוא או אשתו אם משתוקקים אליו אפשר דמותר לשמש". כן פסק בערוך השולחן[[36]](#footnote-36). הרב מברטנורא מציע שמחלוקת קדומה היא בין יוסף ללוי..

"י"ל דלוי ויוסף היו חלוקים במאי דאמ' חשוכי בנים משמשים מטתן בשני רעבון, דלוי שמיע ליה ויוסף לא שמיע ליה[[37]](#footnote-37)". החפץ חיים מציע קולא נוספת, על סמך פירוש מחודש לביטוי 'חשוכי בנים': "אם יש לו בנים מחללי שבת וכונתו רק כדי שיוליד בנים כשרים- מסתברא דדינו כחשוכי בנים[[38]](#footnote-38)".

1. **בשואה**

במקומות רבים מסרו נפשם על קיום מקוואות גם בדוחק גדול בגטאות, ולמרות איום עונש מוות מן השלטונות[[39]](#footnote-39). אולם הרב אהרונסון[[40]](#footnote-40) פסק: "בשנת רעבון ועת צרה אסור נהוג חיי אישות, רק לחשוכי בנים. ובפרט בעת צרה כזאת, אשר מיום היות ישראל לעם לא הייתה זאת עוד, להשמיד ולהרוג בפרט ילדים ונשים מעוברות.. **אפשר אסרו גם למי שלא קיים עוד פריה ורביה.** וראיה מעמרם ויוכבד... והרבי ממונקץ' כותב שנשאל להלכה בימי המלחמה העולמית[[41]](#footnote-41).. והשיב בפשטות דמותר[[42]](#footnote-42).. ולדעתי אין דמיון.. במלחמה זו, ופשוט[[43]](#footnote-43)". על פי החילוקים שהציע בציץ אליעזר, בפרט החילוק בין מעשה שמים למעשה אדם, קשה להניח שהכוונה היא לאסור חיי משפחה גם על יהודי הארץ וארצות הברית[[44]](#footnote-44). ניתן להציע, מפורסמים דברים המיוחסים לרב ניסנבאום: "זוהי שעת קידוש החיים ולא קדוש השם בהליכה למוות. בעבר דרשו מאיתנו אויבינו את נשמותינו והיהודי הקריב גופו בקידוש השם. עתה דורש האוייב את גופו של היהודי. לפיכך חייב יהודי להגן עליו ולשומרו[[45]](#footnote-45)". אף בענייננו מסתבר לומר: בעת שהורגים יהודים לשם הריגתם, מצווה על מי שאינו נתון בסכנה ישירה להרבות בילודה.

1. שו"ת ציץ אליעזר חלק יג סימן כא אות יג (להלן: ציץ אליעזר) בשם ספר מעיל צדקה (להבעל מדרש תלפיות ועוד) סי' תק"נ. אמנם הירושלמי חולק בטעם – אך בירושלמי לא מופיע לשון איסור. [↑](#footnote-ref-1)
2. רש"י ד"ה אסור. [↑](#footnote-ref-2)
3. תלמוד ירושלמי מסכת תענית פרק א הלכה ו. [↑](#footnote-ref-3)
4. מור וקציעה סימן תקעד. זו גם דעת הנצי"ב (העמק שאלה, שאילתא לב, ד). לעומת זאת כתב אור החיים:

   "לא אמרו איסור דבר זה אלא לצד צער ישראל ולא לצד צער האומות כי ירעבו כי לא מעלין ולא מורידין, ואז.. אין חיוב למנוע עצמו לצד צרת האומות" (בראשית פרק מא פסוק נ). [↑](#footnote-ref-4)
5. מדרש תנחומא פרשת נח אות יז. [↑](#footnote-ref-5)
6. ציץ אליעזר. הנידון שלו הוא מלחמת יום כיפור ומתיר מכמה צדדים. [↑](#footnote-ref-6)
7. שולחן ערוך סימן רמ סעיף יב. [↑](#footnote-ref-7)
8. "וזאת הדעה של הכנה"ג צוינו בעוד כמה מגדולי המפרשים, וגם העולת תמיד בעצמו ציין בסוף דבריו לעיין מ"ש בזה בכנה"ג, ונראה מזה שלא קבע מסמרים בדעתו הקודמת" (ציץ אליעזר). [↑](#footnote-ref-8)
9. על פי ר' עובדיה מברטנורא (עמר נקא) בראשית פרק מא. "ופרסם הכתוב מעשה יוסף כדי שנלמוד האיסור ולא פרסם מעשה לוי כדי שלא נלמוד היתר". "אבל השתא איסור גמור היא". (שפת אמת ). [↑](#footnote-ref-9)
10. קרבן נתנאל פרק א סימן ח אות נ. וכן כתב ב"ח אורח חיים סימן תקעד אות ד. [↑](#footnote-ref-10)
11. גבורת ארי למהר"ל. [↑](#footnote-ref-11)
12. מזרחי (רא"ם) בראשית פרק מא פסוק נ. [↑](#footnote-ref-12)
13. בית יוסף אורח חיים סימן תקעד אות ד. [↑](#footnote-ref-13)
14. מאירי. וכן בתוספות רא"ש: "דבמקום שהיו דרים יעקב ובניו לא היה רעב". [↑](#footnote-ref-14)
15. ריטב"א. [↑](#footnote-ref-15)
16. מור וקציעה סימן תקעד. [↑](#footnote-ref-16)
17. תורה תמימה הערות בראשית פרק מא הערה ח. יתכן ששורש לדבריו בלשון המאירי: "הכונה שלא ישכח הרעב **שבבית חבריו** ויגרום לו זה להקשות ערפו ושלא להיות דואג בדאגת חבריו וכן לא יהא נוהג עדונין בעצמו ולא ישמש מטתו בשני רעבון". [↑](#footnote-ref-17)
18. מהרש"א הביא הצעה הפוכה. אין להתחשב ביוסף: "בפענח רזי תירץ בשם הרא"ם דבשביל יוסף שהיה יחיד לא אסרו עצמם מלשמש וכה"ג כתב החזקוני ע"ש". בדעת זקנים על התורה מציעים שיוסף נאסר כי ידע שהרעב מוגבל בזמן. [↑](#footnote-ref-18)
19. ר"ן על הרי"ף דף ב עמוד ב. [↑](#footnote-ref-19)
20. בית יוסף אורח חיים סימן תקעד סעיף ד. כתב "בשו"ת שבות יעקב (ח"ג סי' ל') דוודאי היתה ליוסף בת, כדאיתא במדרש פרשת ויגש (פרשה צ"ג), על פסוק אדני שאל את עבדיו, מתחילה בעלילה באת וכו', וכי בתך היינו מבקשים, והא דלא קחשיב לה עם בני יוסף בירידתן למצרים, יש לומר שמתה קודם". וצריך לומר ש "מתה קודם שבא יעקב למצרים. אבל בשני שנות הרעב לפני שבא יעקב למצרים, היתה קיימת.. ודוחק" (דף על הדף). [↑](#footnote-ref-20)
21. אכן "בספר פרדס יוסף [פרשת תולדות] כתב לתרץ בשם בנו על פי דברי הרדב"ז [חלק ב' סימן תרצ"ב], שאבותינו לא חששו על איסורי דרבנן. וכן כתב הרשב"א בתשובותיו [סימן צ"ד]. והבית יוסף כותב, שדין זה שאסור לשמש בשני רעבון הוא רק מדרבנן" (חברותא הערה 630). [↑](#footnote-ref-21)
22. מהרש"א. עוד כתב: "..וכתב הרא"ם עוד בזה וליכא לאקשויי מיצחק.. משום דבאותו מקום שהיה עומד שם לא היה רעב כו' ומשום הכי התיר אלימלך לבניו לישא נשים במקום שהלך לשם כו' עיין שם. והנראה דאין מקום לקושייתו מיצחק, שהיה זה אחר שנפסק הרעב כדמוכחי קראי, דכתיב ויהי כי ארכו לו שם הימים גו' וירא והנה יצחק מצחק. ומבני אלימלך לא קשה הא כבר ראינו בהם שלא חשו לאיסור זה שהרי הם פירשו עצמם מן הצבור והלכו מארץ ישראל לחוץ לארץ מקום שובע. **וחזי מה עלתה בהן** כדאמרינן פרק הספינה שלכך נענשו מפני שהלכו מא"י לחו"ל ברעב ופרשו עצמם מן הצבור". [↑](#footnote-ref-22)
23. חברותא הערה 630. [↑](#footnote-ref-23)
24. רמב"ם הלכות אישות פרק טו הלכה ד. [↑](#footnote-ref-24)
25. רבינו יהונתן מלוניל דף ב עמוד ב מדפי הרי"ף. כן הציע גם ב'בני שמואל' בדעת התוספות, והנצי"ב בדעת בעל השאלתות (העמק שאלה, שאילתא לב, ד). [↑](#footnote-ref-25)
26. תלמוד ירושלמי מסכת תענית פרק א הלכה ו. [↑](#footnote-ref-26)
27. קרבן העדה מסכת תענית פרק א הלכה ו. [↑](#footnote-ref-27)
28. בית יוסף אורח חיים סימן תקעד סעיף ד. [↑](#footnote-ref-28)
29. רמב"ם הלכות תעניות פרק ג הלכה ח. [↑](#footnote-ref-29)
30. טור אורח חיים הלכות תענית סימן תקעד. [↑](#footnote-ref-30)
31. ט"ז אורח חיים סימן תקעד ס"ק ב. ובחיבורו על תורה 'דברי דוד' הקל אפילו למניעת איסור. [↑](#footnote-ref-31)
32. שערי תשובה סימן תקעד אות א. הוא מקל גם באדם שקיים פריה ורביה ונשוי שנית ואשתו רוצה ילדים. ומביא שבברכי יוסף החמיר בזה. [↑](#footnote-ref-32)
33. שולחן ערוך אורח חיים סימן תקעד סעיף ד. [↑](#footnote-ref-33)
34. מגן אברהם סימן תקעד ס"ק ה. [↑](#footnote-ref-34)
35. "אף שבגמרא נקט לשון "אסור", אין זה איסור גמור, כפי שמצינו לשון "אסור לאדם שילוה מעותיו בלא עדים" [בבא מציעא עה ב], אף שאין זה איסור, אלא עצה טובה". (עין זוכר להחיד"א],(חברותא הערה 630). היסוד לומר שהיא מידת חסידות הוא מדברי התוספות, אמנם כאמור, השפת אמת צמצם זאת לזמן שקודם מתן תורה. [↑](#footnote-ref-35)
36. ערוך השולחן אורח חיים סימן תקעד סעיף ד. [↑](#footnote-ref-36)
37. ר' עובדיה מברטנורא (עמר נקא) בראשית פרק מא. [↑](#footnote-ref-37)
38. משנה ברורה סימן תקעד ס"ק יב. [↑](#footnote-ref-38)
39. בסתר רעם, אסתר פרבשטיין עמודים 281-282. [↑](#footnote-ref-39)
40. עלי מרורות עמוד 232. [↑](#footnote-ref-40)
41. הראשונה. [↑](#footnote-ref-41)
42. דרכי חיים ושלום סימן תרנ"ו. [↑](#footnote-ref-42)
43. בסתר רעם עמוד 284. הוא התנגד גם לנישואין מחשש קושי בטהרה, סכנה לאמהות, עיגון והפקרות (שם עמוד 280). [↑](#footnote-ref-43)
44. בארץ ישראל המצב היה קשה במלחמה העולמית הראשונה, וטוב בהרבה בשניה. [↑](#footnote-ref-44)
45. <https://lib.cet.ac.il/pages/item.asp?item=16131> [↑](#footnote-ref-45)